Varaordfører melder seg inhabil i korrupsjonssak
Gilani meldte mandag fra til rådmannen i Drammen kommune om at han anser seg selv som inhabil i alle saker som har med korrupsjonssaken å gjøre, skriver Drammens Tidende. 10 av de 30 eiendommene som undersøkes i forbindelse med korrupsjonssaken tilhører ifølge NRK nære familiemedlemmer av varaordføreren. – På søndag ble jeg informert om at noen i min slekt er involvert i en kommende korrupsjonssak. Da ga jeg beskjed til rådmannen om at jeg ikke ønsker noen informasjon i denne saken, for å holde prosessen ryddig, sier Gilani til NRK.Saken omhandler en ansatt i Drammen kommune som er siktet for grov korrupsjon etter at hun i flere sammenhenger skal ha mottatt penger fra privatpersoner som ønsket byggetillatelse fra kommunen. – Stort sett er det snakk om privatpersoner som har hatt et ønske om å gjøre om egne boliger til utleieenheter, sa politiførstebetjent Ole Johan Brett i Sør-Øst politidistrikt til VG på mandag. Fikk du med deg? Dette skal være skrekkeksempelet i korrupsjonssaken i Drammen Fredag ble kvinnen pågrepet av politiet, senere samme dag ble hun varetektsfengslet i fire uker med brev- og besøksforbud av Drammen tingrett. Til tross for at flere av Gilanis familiemedlemmer altså skal være involvert i saken, betyr ikke det at de nødvendigvis har gjort noe kriminelt. Til NRK sier Gilani at situasjonen er belastende for ham. – Det overrasket meg som alle andre, og jeg fordømmer det like sterkt som enhver drammenser. Samfunnet vårt er basert på tillit, og det må vi verne om. Ingen skal kunne misbruke systemet slik vi har vært vitne til i denne saken, sier Gilani.Det var Drammen kommune som varslet politiet i fjor høst. 15. oktober ble saker kvinnen hadde behandlet, undersøkt nærmere. Se listen over kommunens funn i saken mot kvinnen Kommunen ønsker ikke å oppgi hva som var bakgrunnen for dette arbeidet. – Vi så på flere saker med et kritisk blikk. Enkeltstående feil kan alle gjøre, men etter hvert som vi gikk gjennom sakene, så vi flere brudd og avvik. Vi kunne se et mønster, sa rådmann Osmund Kaldheim til VG på mandag.
Yousuf Gilani (V) har meldt seg inhabil i alt som har med den pågående korrupsjonssaken i Drammen kommune å gjøre.